Greta Thunberg

Bakgrunn

Hun er datter til skuespilleren og forfatteren Svante Thunberg og operasangeren Malena Ernman og sønnedatter av skuespillerne Olof Thunberg og Mona Andersson. Hennes mor er datterdatter av teologen Ebbe Arvidsson, som var sentral som leder av ulike organisasjoner tilknyttet Svenska kyrkan.

Klimaengasjement

Hun startet den planlagte skolestreiken foran Riksdagen fra 20. august 2018 og streiket hver skoledag fram til Riksdagsvalget i Sverige 9. september. Etter dette har hun streiket hver fredag for å få Sverige til å oppfylle Parisavtalen, og hun har også deltatt i demonstrasjoner i blant annet Brussel, Helsingfors og London.
I mars 2019 ble hun kåret til «årets kvinne» av Expressen. 22. mars samme år ble det offentliggjort at hun ble tildelt Rachel Carson-prisen under klimastreiken i Stavanger. 22. mars 2019 gikk 40 000 skoleelever i Norge til streik inspirert av Greta Thunberg, og de demonstrerte i Oslo og på over 70 andre steder for at samfunnet skal innføre tiltak mot global oppvarming. Mange politikeres tilsynelatende underkastelse av Thunberg har av journalisten Bjørn Gabrielsen i avisen Dagens Næringsliv blitt sammenlignet med tradisjonen med barnegudinner i Nepal.
Thunberg ble forsøkt brukt av den svenske forretningsmannen Ingmar Rentzhog for å skaffe oppmerksomhet rundt et kommersielt selskap Rentzhog ledet. Etter å ha blitt oppmerksom på det, brøt Thunberg all kontakt med Rentzhogs virksomhet.

Reise til Amerika

Thunberg ønsket i utgangspunktet ikke å reise på FNs klimatoppmøte i New York i 2019 fordi flyturer gir CO²-utslipp, men da hun ble tilbudt å reise med båten Malizia II i august 2019, reiste hun likevel. Båten drives av solcellepanel og undervannsturbiner. Den er også bare 18 meter lang. I båten blir det brukt små køyer. I tillegg brukes bøtter kombinert med bionedbrytbare poser som kastes i sjøen i stedet for å ha toalett ombord. Thunberg og reisefølget spiste frysetørrede pakker med veganretter i løpet av turen. Turen tok to uker, og de krysset over Atlanterhavet. 
Personer fra Europa fløy senere til USA for å seile båten tilbake igjen til Europa.
I New York snakket Thunberg om brannen i Amazonasregnskogen og kritiserte USAs president Donald Trump for klimapolitikken hans. Under det ekstraordinære klimatoppmøtet i forbindelse med FNs hovedforsamling 23. september 2019 holdt Thunberg en emosjonell tale til verdens statsledere. Hun anklaget dem for å fokusere på økonomisk vekst i stedet for på klimaet.
Thunberg har også planer om å besøke Canada og Mexico i løpet av turen. I desember 2019 har hun planer om å delta under klimaforhandlingene i Santiago i Chile. Turen fra Nord- til Sør-Amerika skal etter planen skje med tog og buss.

Utmerkelser

Thunberg ble tildelt miljøprisen Rachel Carson-prisen 22. mars 2019. Prisen er en internasjonal miljøpris som deles ut i Stavanger annethvert år og er oppkalt etter marinbiologen Rachel Carson. Thunberg er invitert til Stavanger for å motta prisen i august 2019.
Sammen med Natur og ungdom mottok hun Fritt Ords Pris i 2019. Thunberg donerte sin del av prispengene (250 000 kr) som støtte til klimasøksmålet Greenpeace og Natur og Ungdom har fremmet mot den norske stat vedrørende oljeutvinning i Arktis.
Sammen med bevegelsen skolestreik for klima har Thunberg mottatt Amnestys samvittighetspris.
Thunberg er nominert til Nobels fredspris for 2019. Det amerikanske tidsskriftet Newsweek reiste spørsmålet om grunnen til at Thunberg ikke fikk fredsprisen for 2019 var basert på Norges store produksjon og eksport av fossilt brennstoff.

Privat

Thunberg har diagnosene Aspergers syndrom og selektiv mutisme.